**ETTEPANEK NR 22** – **Varjupaikadesse toimetatud hulkuvate loomade minimaalse viibimise aja pikendamine seniselt kahelt nädalalt minimaalselt kolmele nädalale**

Lisaks eeltoodule oleme jätkuvalt ka seisukohal, et varjupaikadesse toimetatud

hulkuvate loomade minimaalset viibimise aega tuleb pikendada seniselt kahelt

nädalalt minimaalselt kolmele nädalale (et eutanaasia tegemist ja looma omaniku

kindlakstegemise või uue omaniku leidmise aega pikendada – LoKS § 5 lg 2; Vabariigi

Valitsuse 16.04.2002 määrus nr 130 § 4). Praktika on näidanud, et minimaalne aeg looma

varjupaigas pidamiseks on kolm nädalat, et tagada vajalikud raviprotseduurid ja

tuvastada senine looma omanik või leida uus võimalik omanik (uue omaniku leidmise aeg

on tegelikkuses veelgi pikem). Kehtiv ajavahemik (kaks nädalat) nii omaniku

kindlakstegemiseks (omandiõiguse kaitse) kui ka uue omaniku leidmiseks on ilmselgelt

liiga lühike ning tegelikkuses peaks loom jääma edasi varjupaika (kuigi peale kahte

nädalat ei ole omavalitsusel kohustust looma pidamiskulude kandmiseks) ning tema

edasine pidamine ja uue omaniku leidmine sõltub sel juhul juba vabatahtlike toetustest ja

annetustest. Samas ei ole mõistlik, et looma edasine pidamine sõltub üksnes sellest, kas

varjupaigana tegutseval ühingul on selleks omavahendid ja võimalused. Muudatuse

kehtestamine tagaks kahtlemata paremini isikute omandiõiguse kaitse, samuti suurendaks

võimalusi peremehetutele loomadele uute omanike leidmiseks.

Eeltoodust tulenevalt teeme ettepaneku muuta loomakaitseseaduse § 5 lg 2 ja kehtestada see järgmises sõnastuses:

*(2) Kui hulkuva looma omanikku ei ole võimalik kindlaks teha ega leida talle uut omanikku, tuleb läbi viia looma eutanaasia käesoleva seaduse §-s 18 sätestatud korras. Loomaomaniku kindlakstegemise alguse ja eutanaasia läbiviimise vahel peab olema vähemalt kolm nädalat, mille jooksul tuleb tagada looma nõuetekohane pidamine ja vajaduse korral ravi.*

Teeme ettepaneku muuta Vabariigi Valitsuse 16.04.2002 määrus nr 130 „Hulkuvate loomade püüdmise, pidamise ja nende omaniku kindlakstegemise ning hulkuvate loomade hukkamise kord“ § 4 lg 4 ja kehtestada see järgmises sõnastuses:

*(4) (Ajavahemik loomaomaniku kindlakstegemise algusest kuni looma hukkamiseni peab vastavalt «Loomakaitseseaduse» § 5 lõikele 2 olema vähemalt kolm nädalat.*